ইন্ডিগো বিমান বিভ্রাট নিয়ে বিরাট বার্তা মোদির! কী বললেন প্রধানমন্ত্রী?

ওয়েব ডেস্ক: ইন্ডিগোর বিমান বিভ্রাটের (Indigo Crisis) জেরে গত এক সপ্তাহ ধরে বিঘ্নিত দেশের বিমান পরিষেবা। সমস্যায় পড়েছেন হাজার হাজার যাত্রী। মূলত বিমান পরিষেবার সরকারের নিয়ম লাগু নিয়ে মতবিরোধের জেরেই যে এই সমস্যা হয়েছিল, তা বুঝতে বাকি নেই কারও। আর এবার এই প্রসঙ্গে মুখ খুললেন প্রধানমন্ত্রী নরেন্দ্র মোদি (Narendra Modi)। যেকোনও ক্ষেত্রে নতুন নিয়ম-কানুন আনা যেতে পারে, তবে সেই নিয়ম যাতে কখনও নাগরিকদের উপর বাড়তি বোঝা তৈরি না করে, সেই বিষয়ে নির্বাচিত সাংসদদের বড় বার্তা দিলেন তিনি।

এনডিএ-র সাংসদদের সঙ্গে বৈঠকে (NDA MPs Meeting) এই বার্তা দিয়েছেন প্রধানমন্ত্রী। কেন্দ্রের সংসদ বিষয়ক মন্ত্রী কিরেন রিজিজু জানান, প্রধানমন্ত্রী স্পষ্ট করে বলেছেন যে, সরকারি নিয়ম-নীতি মানুষের সুবিধার জন্য, হয়রানির জন্য নয়। এই সময়ে মোদির এই মন্তব্য অত্যন্ত তাৎপর্যপূর্ণ বলে মনে করা হচ্ছে। কারণ ঠিক এই সময়েই ইন্ডিগো এয়ারলাইন্সে টানা এক সপ্তাহ ধরে অস্থিরতা চলছে।

আরও পড়ুন: সারের জন্য হাহাকার! ডবল-ইঞ্জিন রাজ্যে মৃত্যু একের পর এক কৃষকের

সরকারের নতুন ফ্লাইট–ডিউটি আওয়ার্স নীতি কার্যকর হওয়ার পর পাইলটদের কাজের সময়সীমা কমে যায়। কিন্তু সেই অনুযায়ী আগাম পরিকল্পনা করতে ব্যর্থ হয় ইন্ডিগো। ফলে গত মঙ্গলবার থেকে শুরু হয়ে শতাধিক ফ্লাইট বাতিল এবং দেরি হয়। হাজার হাজার যাত্রী বিভিন্ন বিমানবন্দরে আটকে পড়ে চরম দুর্ভোগের শিকার হন। পরিস্থিতি হাতের বাইরে চলে যাওয়ায় কর্পোরেট ব্যবস্থাপনা থেকে শুরু করে সরকারি নজরদারির ব্যর্থতা—সবকিছু নিয়েই উঠছে প্রশ্ন।

এদিকে, ডিজিসিএ ইন্ডিগোর ফ্লাইট পরিচালনায় বড়সড় কাটছাঁটের নির্দেশ দিয়েছে। সংস্থাকে ৫ শতাংশ ফ্লাইট কমাতে বলা হয়েছে। নির্দেশে বলা হয়েছে, ইন্ডিগো বর্তমানে যে সময়সূচি অনুসরণ করছে তা দক্ষতার সঙ্গে পরিচালনা করতে পারেনি। পরিস্থিতি স্বাভাবিক করতে ইন্ডিগোকে বৃহস্পতিবার বিকেল ৫টার মধ্যে নতুন সংশোধিত সময়সূচি জমা দিতে হবে বলে জানিয়েছে নিয়ন্ত্রক সংস্থা।

দেখুন আরও খবর:

The post ইন্ডিগো বিমান বিভ্রাট নিয়ে বিরাট বার্তা মোদির! কী বললেন প্রধানমন্ত্রী? first appeared on KolkataTV.

The post ইন্ডিগো বিমান বিভ্রাট নিয়ে বিরাট বার্তা মোদির! কী বললেন প্রধানমন্ত্রী? appeared first on KolkataTV.